《秋日西园 其四》
宋代·释道潜

忆昔少壮时，意气摩云霓。游心黄卷间，岂顾白日西。

由来昧根本，旦旦从所迷。迩独悟无为，文字如委泥。

物生岂高下，至道良自齐。青山绕吾庐，开户众鸟啼。

晓日上乔木，秋光媚回溪。畸人长往来，绝壁同攀跻。

遐天净若扫，旷目无端倪。楚客一何苦，登临独悽悽。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。